
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind încurajarea tinerilor întreprinzători, prin acordarea de facilităţi în desfăşurarea actelor şi faptelor de comerţ, cu care comisia noastră a fost sesizată în fond cu adresa Biroului Permanent nr.384 din 22 septembrie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind încurajarea tinerilor întreprinzători, prin acordarea de facilităţi în desfăşurarea actelor şi faptelor de comerţ
Cu adresa nr.384 din 22 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind încurajarea tinerilor întreprinzători, prin acordarea de facilităţi în desfăşurarea actelor şi faptelor de comerţ.
La întocmirea raportului s-a avut în vedere punctul de vedere al Guvernului, precum şi avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare acordarea de facilităţi tinerilor întreprinzători care desfăşoară acte şi fapte de comerţ, constând în scutirea de la plata impozitului pe profit, precum şi în acordarea de credite în condiţii avantajoase. 

Examinând prevederile propunerii legislative şi punctul de vedere negativ al Guvernului, în şedinţa din 4 noiembrie 2003, comisia a constatat că aceasta nu poate fi susţinută în vederea adoptării, din următoarele considerente:
1. La nivel comunitar, politica Comisiei Europene este de a elimina schemele de ajutor de stat sub forma facilităţilor fiscale, alocările specifice noi în cadrul unor astfel de scheme ridicând probleme în implementarea principiilor politicii acordării ajutoarelor de stat. În contextul în care, în procesul de aderare a României la Uniunea Europeană, Capitolul de negociere 6 „Politica concurenţei” este singurul pentru care preluarea şi implementarea acquis-ului comunitar trebuie realizat încă din prezent, introducerea de măsuri incompatibile va face imposibilă închiderea capitolului la data stabilită, respectiv anul 2004, punându-se în pericol finalizarea procesului de aderare.

2. Acordarea de facilităţi privind scutirea de la plata impozitului pe profit unei singure categorii de plătitori de impozit reprezintă o prevedere vătămătoare mediului de afaceri, încălcându-se principiile Codului de conduită în impunerea afacerilor, parte a Capitolului 10 „Impozitarea” închis provizoriu în cadrul negocierilor cu Uniunea Europeană.

3. Potrivit legislaţiei actuale privind impozitul pe profit contribuabilii sunt stimulaţi prin deductibilitatea cheltuielilor de amortizare accelerată, nu prin deducerile fiscale pentru achiziţia de mijloace fixe, reprezentând 20% din valoarea de intrare în luna în care se realizează achiziţia.

Faţă de cele prezentate, propunerea legislativă contravine reglementărilor în materie ale Uniunii Europene la care România este parte şi ca urmare, în urma dezbaterii propunerii legislative, Comisia pentru buget, finanţe şi bănci propune Plenului Camerei Deputaţilor, respingerea acesteia cu unanimitate de voturi.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Bărdiţă Mariana
          Măţan Ofelia

